Venemaa kava paigutada Iskander-tüüpi raketid Eesti piiri lähedale paistab olevat selge eesmärgiga võtta Balti riigid sihikule, leiab väliskommentaator Marko Mihkelson.    Isamaa ja Res Publica Liidu liige ja riigikogu Euroopa Liidu asjade komisjoni esimees Marko Mihkelson kommenteerib oma blogis eile Venemaa päevalehes Kommersant ilmunud artiklit, kus Vene Föderatsiooni maavägede ülema kindralpolkovnik Aleksandr Postnikov teatas, et kõige kaasaegsemad mobiilsed ballistilised raketid Iskander paigutatakse Eesti piiri vahetusse lähedusse Leningradi oblastisse.    Mihkelson meenutab, et Venemaa on Iskanderidega ähvardanud varemgi, kui president Dmitri  Medvedev lubas vastukaaluks USA raketikilbi plaanidele paigutada raketid Kaliningradi. «Hiljem loobuti sellest plaanist, kuid nüüd näib, et ikkagi on NATO liikmesmaad võetud kirbule,» märgib Mihkelson.    «Luuga lähistel asuvad metsad on koduks 26. raketibrigaadile, kus siiani on relvastuses 100-kilomeetrise tegevusraadiusega taktikalised raketikompleksid Totška. Iskanderide tulek muudaks tegevusraadiuse korraga viis korda suuremaks, mis võimaldaks kirbul hoida kõiki Balti riikide sihtmärke,»  arutleb Mihkelson.